Skriflesing: Jes 30:18-23 & Heb 12:5-14 (Vertrou op God alleen)

Vir jou as dissipel, is dit baie belangrik om met die Here te kommunikeer.

Hoe praat die Here met ons?

1. Woord (Heilige Gees)
2. Natuur (NGB art 2)

**‘n Vraag** waaroor daar nogal dikwels gedebateer word :

**Gebruik die Here swaarkry**, moeilike omstandighede soos bv die huidige droogte  
as sy stem wat ons oproep tot bekering?

**Baie sien die huidige droogte as die Here se vingerwysing**  
om die mens tot inkeer of bekering te roep.  
Die dag toe dit 39 grade was het ‘n man wat boumateriaal kom aflewer het,  
gesê dat “die mense hulle moet bekeer want die Here gaan ons brand”

**Is dit waar?**  
Kan ons dit so sien?

Iemand skryf ‘n tydjie gelede **op sosiale media dat sy dit glad nie kan aanvaar dat** God met ons deur omstandighede soos bv die droogte praat nie.

Tereg wys sy daarop **dat God in Jesus Christus  
ons sondes op Golgotha versoen het**.  
Daarom leer Rom 8 “Daar is dan nou geen veroordeling meer vir elkeen wat in Jesus Christus glo nie.

Sy maak die konklusie dat sy dus nie kan aanvaar  
dat sondes nou so ‘n katastrofale droogte kan veroorsaak nie.

Is die **huidige droogte maar net deel van die natuur se siklusse** of deel van die alnino verskynsel?

Kom ons laat dit vir ‘n oomblik daar.

**Wat is die mens se grootste gevaar?**

Afgodery.

Dit is **nie verniet dat die eerste gebod afgodery verbied nie** (Ex 20:2).

So maklik dink ‘n mens:

* Jy is in beheer
* Jy kan vir jouself sorg
* Jy het niks en niemand nodig nie.

**Jy skep vir jou afgode** soos

* Eie ek
* Rykdom
* Gesin
* Jou man of vrou
* Geld
* Noem maar op al die dinge waarop mense hul vertroue plaas…

Sodra jy op hierdie pad is, **fabriseer jy vir jou**

* ‘n eie stel reëls waarvolgens jy leef
* Waardes wat bepaal wat vir jou belangrik is en wat nie.
* Vormgodsdiens – jy dien “God” in ‘n vorm of op ‘n manier wat vir jou pas. Van ware dissipelskap is daar nie sprake nie. Want jy is in diens van die gode wat jy vir jouself geskep het of waarop jy vertrou.

Dit het **met die volk baie swaar gegaan**.  
Die Assiriers het dreigend al hoe nader gekom.  
Samaria is beleer.

Die volk het **in plaas van op die Here vertrou**  
‘n bondgenootskap met Egipte te sluit   
in ‘n poging om hulself te beskerm…

Hulle het so in hul eie wêreld geleef en opgegaan  
dat hulle **nie meer die waarskuwing van die profete wou hoor nie**.  
Hulle het sover gegaan dat hulle die profete beveel het om stil te bly  
as hulle nie wou sê wat die volk wou hoor nie.

Lees die vorige verse **hoe die Here mense wat so op hul self**en hul eie gemaakte gode vertrou sien:

Hulle is soos ‘n **muur wat dreig om ineen te stort**  
en dan plotseling in mekaar stort…

Die mense is soos ‘n kleipot wat so stukkend geslaan word  
dat dit dit nie vir enige iets bruikbaar is nie.  
Jy kan nie eers as uit die vuur met ‘n skerf kan krap nie.

**Wat is God se droom vir die volk?**

Vers 15 (b) verklap die geheim:

*As julle julle bekeer en tot rus kom, sal julle gered word.*

**God is ‘n jaloerse God.**

Hy wil nie gedeel word met ander gode nie.  
Daarom laat Hy die volk swaarkry dat hulle hulle kan bekeer.

Hoe dink jy **voel God se hart** - oor dié swaarkry situasie  
waarin die mens hul bevind?

**Kom ons lees Jes 30:18vv**

18Tog wag die Here gretig dat julle terugkom na Hom toe.

Hy wil genade aan julle bewys.

Die Here is ’n God wat regverdig is.

Hy seën die mens wat op Hom vertrou vir hulp.

19Volk van Sion, wat in Jerusalem woon,

julle sal nie meer huil nie.

Hy sal genade aan julle bewys as julle Hom vra om julle te help.

Hy sal dadelik reageer as julle na Hom roep.

20Die Here het jou brood van swaarkry laat eet

en water van lyding laat drink.

Maar Hy sal nog by jou wees, want Hy leer jou.

Jy sal Hom met jou eie oë sien, die Een wat jou leer.

21Jy **sal ’n stem hoor** sê: “**Hier is die regte pad.**

Draai om en loop hierlangs.”

22Daardie dag sal jy al jou silwer afgode

en goue beelde stukkend slaan.

Jy sal hulle weggooi soos smerige klere.

“Aaklig!” sal jy sê. “Weg daarmee!”

23Dan sal die Here jou seën.

Jy sal genoeg reën kry wanneer jy plant.

Daar sal groot oeste wees en baie weiveld vir jou vee.

Hierdie is nie ‘n Ou Testamentiese konsep of werkswyse nie\

Heb 12:4-12

*4Julle het in die geveg teen die sonde nog nie tot die dood toe teenstand gebied nie. 5Julle het ook vergeet van die woord van aanmoediging wat tot julle as kinders van God gerig word:*

*“My kind, jy moet dit nie geringskat*

*as die Here jou dissiplineer nie.*

*Moenie ontmoedig word as Hy*

*jou aanspreek nie.*

*6Die Here dissiplineer juis*

*die mense vir wie Hy lief is;*

*Hy tug elkeen*

*wat Hy as sy kind aanneem.”\**

*7Wanneer God julle as sy kinders dissi­pli­neer, verduur dit dan as deel van sy opvoe­dingsprogram. Watter kind word nie gedissiplineer nie? 8As God julle nie dissiplineer soos Hy met al sy kinders doen nie, dan is julle nie regtig sy eie kin­ders nie, maar bui­te-egtelik.*

*9Ons fisiese vaders het ons gedissi­pli­neer, en ons het hulle daarvoor gerespek­teer. Sal ons ons dan nie nog veel eer­der aan ons geestelike Vader onderwerp, en só waarlik lewe nie? 10Eersgenoemdes het ons vir ’n kort tydjie gedissiplineer soos hulle dit goedgevind het, maar God doen dit absoluut tot ons beswil, met die doel om ons te laat deel in sy heiligheid. 11Elke vorm van tug lyk vir ons op die oomblik meer na ’n rede vir trane as vir blydskap, maar later sal dit vir hulle wat daardeur gebrei is, die blye oes oplewer van ’n lewe volgens die wil van God.*

*12Versterk daarom daardie hande wat slap geword het en die knieë wat knak, 13en laat julle voete reguit vorentoe hardloop. Dan sal die beseerde voet nie ingee nie, maar eerder gesond word.*

**Omdat God vir jou lief is,**laat hy nie toe dat jy in sonde volhard  
wat jou oor die afgrond gaan neem nie.

U sien **sonde laat die Here tot aksie oorgaan**.  
Die doel van sy aksie is bekering.  
Onthou, dit word deur liefde gedryf.

**Hy wil die verhouding tussen jou en Hom** herstel.

Daarom het Jesus Christus in jou en my plek kom sterf.

Maar nou moet **ons perspektief behou**.

Wanneer daar iets in jou lewe verkeerd is,  
of dinge nie loop soos jy dit graag wil hê nie,  
moet jy **dit nie byvoorbaat as straf op sonde sien nie.**

Woensdag is ek by die tandarts en met hom in ‘n geestelike gesprek oor die tema.

Hy verwys na sy ma, wat die oomblik wanneer dinge gebeur  
bv. stof op haar stoep glo sy daar is ‘n sonde wat sy gedoen het   
en daarom straf die Here haar daarvoor.

Hy moet sy ma dan daarop wys dat dit doodgewoon nie waar is nie.  
Die oorsprong van die stoep is die bouery op die bure se erf.

Die feit **dat mense verkoue kry in die winter**  
beteken nie dat hulle meer sonde doen as in die somermaande nie.

Moenie alle swaarkry aan persoonlike sondes wil verbind   
of as die Here se straf sien nie.

Dikwels is swaarkry doodgewoon die gevolg van eie besluite  
of liefdelose optrede.

Belangrik, **die doel van die swaarkry wat van God kom**  
is sodat jy in sy heiligheid mag deel.  
Sodat jy kan wegdraai van die afgode in jou lewe  
en op God vertrou…

Dit is ‘n liefdesdaad waardeur die Here jou aan Hom wil verbind.

Wat is die RAK in hierdie geval?

Gee jouself onvoorwaardelik aan God oor…

Amen